বাগেরহাট, ৮ জুলাই (শীর্ষ নিউজ ডটকম): বাগেরহাটের কচুয়া উপজেলার সদর ইউনিয়নের টেংরাখারী গ্রামে ২ দল গ্রামবাসীর সংঘর্ষে নারীসহ ১৩ জন আহত হয়েছে। আজ শুক্রবার বিকেলে টেংরাখালী গ্রামের মধ্যপাড়া ও হাজরাপাড়াবাসীর মধ্যে এ সংঘর্ষ হয়।  কচুয়া থানার ভারপ্রাপ্ত  কর্মকর্তা আ ন ম খায়রুল আনাম জানান, কিছুদিন আগে টেংরাখালী গ্রামের মধ্যপাড়ার ক্যাবল (ডিশ লাইন) ব্যবসায়ী মাহফুজ শেখের সাথে ডিশ লাইনের সংযোগ দেয়া নিয়ে হাজরাপাড়া এলাকার কয়েক জনের বিরোধ হয়। আজ শুক্রবার দুপুরে মাহফুজ হাজরাপাড়ায় গেলে ওই বিরোধের জের ধরে কিছু লোক মাফুজকে মারধর করে। খবর পেয়ে বিকেল ৪টার দিকে মাহফুজের ছেলে সুমন শেখের নেতৃত্বে ১৫/২০ জন লোক লাঠিসোটা নিয়ে হাজরাপাড়ায় প্রবেশ করে। তখন হাজরাপাড়ার লোকজন একত্রিত হয়ে তাদের উপর হামলা চালায়। এতে উভয় পক্ষে ১৩ জন আহত হয়।  আহতদের কচুয়া স্বাস্থ্য কমপ্লেক্স ও  বাগেরহাট সদর হাসপাতালে ভর্তি করা হয়েছে। আহতরা হলো- মধ্যপাড়ার সুমন শেখ (২৫), বক্কর শেখ (২৬), রিপন শেখ (২২), আজিম শেখ (২৫) এবং নুপু আরা বেগম (২৪)। হাজরাপাড়ার হাফেজ সিকদার (৪০), সজল সিকদার (২৫), জাহিদ সিকদার (৪০), মিনারা বগম (২৫), ইনছান সিকদার (৪০), রেবা বেগম (৩৪), ছামিরা বেগম (৩২) এবং হাবিব সিকদার (৫২)। পরিস্থিতি এখন নিয়ন্ত্রণে থাকলেও আবারো সংঘর্ষের আশঙ্কা থাকায় এলাকায় পুলিশ মোতায়েন করা হয়েছে।  (শীর্ষ নিউজ ডটকম/প্রতিনিধি/এইউ/শাসি/আরআর/১৮.৩০ ঘ.)